17.4.2023
SL
Uradni list Evropske unije
L 102/61
AKTI, KI JIH SPREJMEJO ORGANI, USTANOVLJENI Z MEDNARODNIMI SPORAZUMI SKLEP št.
1/2023 SKUPNEGA ODBORA, USTANOVLJENEGA S SPORAZUMOM O IZSTOPU ZDRUŽENEGA KRALJESTVA VELIKA BRITANIJA IN SEVERNA IRSKA IZ EVROPSKE UNIJE IN EVROPSKE SKUPNOSTI ZA ATOMSKO ENERGIJO, z dne 24. marca 2023 o določitvi ureditev v zvezi z Windsorskim okvirom [2023/819]
SKUPNI ODBOR JE –
ob upoštevanju Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (1) (v nadaljnjem besedilu: Sporazum o izstopu) in zlasti člena 164(5)(d), Sporazuma, člena 5(2) Protokola o Irski/Severni Irski (v nadaljnjem besedilu: Protokol) ter člena 164(5)(c), Sporazuma o izstopu in člena 8, peti odstavek, Protokola,
ob upoštevanju naslednjega:
(1)
Na podlagi člena 166(2) Sporazuma o izstopu so sklepi, ki jih sprejme skupni odbor, ustanovljen na podlagi člena 164(1) Sporazuma (v nadaljnjem besedilu: skupni odbor), za Unijo in Združeno kraljestvo zavezujoči.
Unija in Združeno kraljestvo morata izvajati take sklepe, ki imajo enak pravni učinek kot Sporazum o izstopu.
(2)
Na podlagi člena 182 Sporazuma o izstopu je Protokol sestavni del navedenega Sporazuma.
(3)
Člen 164(5)(d), Sporazuma o izstopu pooblašča skupni odbor, da sprejme sklepe o spremembi navedenega sporazuma, če so take spremembe potrebne za popravljanje napak, odstranjevanje izpuščenega ali drugih pomanjkljivosti ali obravnavanje razmer, ki v času podpisa Sporazuma niso bile predvidene, in če se s takimi sklepi ne spreminjajo bistvene sestavine navedenega sporazuma.
(4)
Unija in Združeno kraljestvo sta v skupnem odboru podala skupno izjavo, da se bosta, kadar je to ustrezno, v skladu z zahtevami po pravni varnosti v zadevah na podlagi Sporazuma o izstopu na Protokol, kakor je bil spremenjen, sklicevala kot na „Windsorski okvir“ ter da se lahko z enakim imenom sklicujeta na Protokol, kakor je bil spremenjen, v svoji domači zakonodaji.
(5)
Unija in Združeno kraljestvo poudarjata svojo skupno zavezanost zaščiti vseh delov Velikonočnega sporazuma oziroma Sporazuma iz Belfasta z dne 10. aprila 1998 med vlado Združenega kraljestva, vlado Irske in drugimi udeleženci v večstranskih pogajanjih (v nadaljnjem besedilu: Sporazum iz leta 1998), ki je priložen britanskoirskemu sporazumu z istega dne, vključno s poznejšimi sporazumi in dogovori o izvajanju.
(6)
Ob upoštevanju posebnih okoliščin Severne Irske bi moralo spodbujanje iz člena 6(2) Protokola vključevati posebne ureditve za gibanje blaga na notranjem trgu Združenega kraljestva, skladno s položajem Severne Irske kot dela carinskega območja Združenega kraljestva v skladu s Protokolom, kadar je blago namenjeno za končno potrošnjo ali končno uporabo na Severnem Irskem in če so vzpostavljeni potrebni zaščitni ukrepi za zaščito celovitosti notranjega trga in carinske unije Unije.
(1) UL L 29, 31.1.2020, str. 7.